C 125/464
BG
Официален вестник на Европейския съюз
5.4.2023 г.
Четвъртък, 15 септември 2022 r.
Б. като има предвид, че от член 49 от ДЕС, който предвижда възможност за всяка европейска държава да кандидатства за членство в Съюза, следва, че Съюзът се състои от държави, които свободно и доброволно са се ангажирали с общите ценности, посочени в член 2 от ДЕС, зачитат тези ценности и се задължават да ги насърчават, като правото на Съюза се основава на основния постулат, че всяка държава членка споделя с всички останали държави членки същите ценности, и признава, че тези държави членки ги споделят с нея (5); В. като има предвид, че този постулат предполага и обосновава съществуването на взаимно доверие между държавите членки, че тези ценности ще бъдат признавани и следователно правото на Съюза, което ги прилага, ще бъде спазвано (6); Г. като има предвид, че спазването от страна на държава членка на ценностите, съдържащи се в член 2 от ДЕС, е условие за упражняването на всички права, произтичащи от прилагането на Договорите спрямо тази държава членка; като има предвид, че всяко нарушение на основните ценности на ЕС от страна на правителство на държава членка неизбежно предполага посегателство срещу личната свобода, политическите и социалните права на гражданите, както и срещу тяхното благоденствие и благосъстояние; като има предвид, че самата Унгария се е ангажирала с ценностите, залегнали в член 2 от ДЕС; Д. като има предвид, че принципът на лоялно сътрудничество, залегнал в член 4, параграф 3 от ДЕС, задължава Съюза и държавите членки да си съдействат при изпълнението на произтичащите от Договорите задължения при пълно взаимно зачитане, а държавите членки да предприемат всякакви общи или специални мерки, необходими за гарантиране на изпълнението на задълженията, произтичащи от Договорите или от актовете на институциите на Съюза; Е. като има предвид, че член 19 от ДЕС дава конкретен израз на ценностите на правовата държава, утвърдени в член 2 от ДЕС, възлага отговорността за гарантиране на пълното прилагане на правото на ЕС във всички държави членки и на съдебната защита на правата на физическите лица съгласно това право на националните съдилища и на Съда на ЕС (7); Ж. като има предвид, че очевидният риск от тежко нарушение от държава членка на ценностите, посочени в член 2 от ДЕС, не се отнася само до отделните държави членки, където се проявява рискът, но оказва въздействие и върху другите държави членки, взаимното доверие между тях и върху самата същност на Съюза и основните права на неговите граждани, залегнали в правото на Съюза; З. като има предвид, че обхватът на член 7 от ДЕС не се ограничава до задълженията по Договорите, както е посочено в член 258 от Договора за функционирането на Европейския съюз (ДФЕС), и като има предвид, че Съюзът може да оцени наличието на очевиден риск от тежко нарушение на общите ценности в областите на компетентност на държавите членки; И. като има предвид, че в продължение на няколко години положението в Унгария не е било преодоляно в достатъчна степен и продължават да съществуват много опасения, като междувременно възникнаха много нови въпроси, което оказва отрицателно въздействие върху имиджа на Съюза, както и върху неговата ефективност и доверие в защитата на основните права, правата на човека и демокрацията в световен мащаб, и разкрива необходимостта от справяне с тях чрез съгласувани действия на Съюза; Й. като има предвид, че след ad hoc делегацията на комисията по граждански свободи, правосъдие и вътрешни работи в Будапеща, Унгария, от 29 септември до 1 октомври 2021 г. мнозинството от членовете на делегацията все още имат сериозни опасения относно демокрацията, принципите на правовата държава и основните права в страната; като има предвид, че делегацията заключи, че положението не се е подобрило от 2018 г. насам, а вместо това се е влошило; К. като има предвид, че унгарското правителство не зачита принципа на предимство на правото на ЕС, залегнал в съдебната практика на Съда на Европейския съюз, но се обръща към Съда на ЕС, когато става въпрос за завеждане на дела във връзка със съществуващи европейски актове; Л. като има предвид, че на 19 юли 2022 г. унгарският парламент прие резолюция, в която призовава за ограничаване на правомощията на Европейския парламент и за номиниране, а не избиране на членове на ЕП;
(5) (6) (7)
Решение от 24 юни 2019 г., Европейска комисия/Република Полша, C-619/18, ECLI:EU:C:2019:531, т. 42.
Становище на Съда от 18 декември 2014 г., становище съгласно член 218, параграф 11 от ДФЕС, 2/13, ECLI:EU:C:2014:2454, т. 168.
Решение от 27 февруари 2018 г., Associação Sindical dos Juízes Portugueses v Tribunal de Contas, C-64/16, ECLI EU:C:2018:117, т. 32.